Калі б у мяне запыталіся пра смак Калядаў і Новага года, то я б аддаў перавагу смаку пернікаваму. Не смаку нейкага канкрэтнага перніка, а букету складаных смакаў і пахаў, ўласцівых усім пернікам, а таксама, так званым „зімовым“ гарбатам, адмысловым калядным гатункам піва і квасу, усім без вынятку „гжанцам“ і глітвейнам, некаторым пуншам, крамбамбулі. Карацей, я пра кампазіцыю спецый, збольшага арыентальных, пах і смак якіх расквечваюць наш стол напярэдадні і цягам зімовых Святаў. Гэты водар хвалюе і супакойвае адначасова, ён незаменны ўдзельнік каляднай кулінарнай містэрыі.